Un acord entre el govern espanyol i el basc permetrà d’integrar l’Ertzaintza en els fòrums policíacs estatals i a l’Europol, l’agència policíaca europea, per poder accedir a totes les seves dades. Als Mossos d’Esquadra, segons que ha explicat el conseller d’Interior, Jordi Jané, els ha estat negat aquest nivell d’accés i això implica un problema en la lluita contra el gihadisme. ‘L’amenaça gihadista és real i el nivell d’accés a la Interpol ha de ser absolut’, ha dit a ‘El món a RAC1’. I ho ha justificat així: ‘El 37% de detencions de gihadistes de l’estat s’han fet a Catalunya. Si en algun lloc és necessària la col·laboració, és a Catalunya.’

Jané ha denunciat que el govern espanyol, concretament el Ministeri d’Interior de Juan Ignacio Zoido, no respon a les trucades ni a les cartes enviades: ‘Vaig trucar al ministre fa onze dies i no m’ha tornat la trucada.’ Sobre els motius d’aquesta decisió, Jané ha dit: ‘No puc afirmar que per motius polítics es posi en risc la seguretat dels catalans. Si aquest és el criteri, seria molt greu.’

Madrid intenta evitar la contractació de 500 nous mossos

El Ministeri d’Hisenda espanyol ha enviat un requeriment previ per a la convocatòria de cinc-centes places per a l’escala bàsica dels Mossos d’Esquadra prevista pel Departament d’Interior de la Generalitat. El minisiteri considera que les finances actuals del govern només permeten la contractació de 50 agents nous. Un 10% de les places que es volen convocar.

Fonts de la conselleria han explicat a Europa Press que havien rebut el requeriment i l’havien estudiat. I consideren que hi ha raons jurídiques que els emparen, per la qual cosa no paralitzaran la convocatòria prevista per a aquest mes.

El requeriment ha estat enviat per carta del Ministeri d’Hisenda espanyol al Departament de Governació i aquesta l’ha remès al Departament d’Interior.

Interior assegura que complirà el compromís del conseller de fer la convocatòria al juny. Recorden també que no s’han convocat places d’ençà del 2011 –quan es va fer l’última promoció de 600 agents, graduats el 2012–, i a més consideren aquestes places ‘absolutament necessàries per a la seguretat de Catalunya’.

L’anunci d’aquesta convocatòria ja es va fer fa mesos i la va confirmar repetidament el conseller Jordi Jané, especialment en l’acte solemne de celebració del Dia de les Esquadres, el 21 d’abril. Hi va anunciar que preveien de tenir un total de 18.300 mossos el 2020. Tenint en compte que actualment n’hi ha 16.800, a més d’aquesta convocatòria, el govern vol fer-ne més.

La setmana passada Jané va anunciar que es faria la convocatòria la segona quinzena de juny, i a la pàgina web de la Generalitat i al Diari Oficial de la Generalitat ja se n’han publicat el temari i la guia d’estudi.

Intervenció de ‘facto’ de l’estat espanyol

La diputada de la CUP Anna Gabriel ha assegurat que establir aquestes ‘limitacions a l’hora de contractar gent’ suposa ‘una intervenció de facto per part de l’estat’. ‘Passa en aquest cas concret i en altres’, ha denunciat, tot apuntant que impedir noves places de qualsevol administració implica evitar que pugui ‘desenvolupar algunes polítiques’.

‘Jo crec que és una de les mostres i moments en què la conselleria hauria d’implementar-ho fins al final’, ha dit, cridant el conseller d’Interior, Jordi Jané, a convocar igualment les 500 places que tenia anunciades.